9983f24d96d04a5affc77e96f2d5f554
### Πως πάω στην Ψέριμο;


travelmyth.gr
2020.34

Όσοι ενδιαφέρονται να ταξιδέψουν στην Ψέριμο μπορούν να μεταβούν στο νησί **ακτοπλοϊκώς**. Δρομολόγια πλοίων, δελφινιών αλλά και θαλάσσιων ταξί πραγματοποιούνται ανά τακτά χρονικά διαστήματα από την [Κάλυμνο](https://www.travelmyth.gr/καλυμνος/ξενοδοχεια) και το λιμάνι στο [Μαστιχάρι](https://www.travelmyth.gr/μαστιχαρι/ξενοδοχεια) της [Κω](https://www.travelmyth.gr/κως-δωδεκανησα/ξενοδοχεια). Η διαδρομή με πλοίο από την Κάλυμνο προς την Ψέριμο διαρκεί περίπου 50 λεπτά, ενώ από την Κω προς την Ψέριμο περίπου 35 λεπτά.



dace3e22ac316d18c8741a887d99c2e6
### Που να μείνω στην Ψέριμο;


travelmyth.gr
2020.34

Το νησί της Ψερίμου διαθέτει έναν μόνο οικισμό, τα **Αυλάκια ή απλά Ψέριμο**, όπου θα συναντήσετε μικρά καταλύματα και ενοικιαζόμενα δωμάτια και όχι πολυτελή ξενοδοχειακά συγκροτήματα. Αρκετοί επιλέγουν να ταξιδέψουν αυθημερόν στην Ψέριμο, εάν όμως θέλετε να διανυκτερεύσετε στο νησί και να ζήσετε την απόλυτη ηρεμία και χαλάρωση, τότε μπορείτε να επιλέξετε κάποιο από τα καταλύματα που προσφέρονται στα Αυλάκια.



3eab3ee78f105d31b961deccc463c013
### Ποια μέρη έχει η Ψέριμος;


travelmyth.gr
2020.34

Η Ψέριμος διαθέτει έναν μοναδικό οικισμό, τα **Αυλάκια ή απλά Ψέριμο**, όπου βρίσκεται και το λιμάνι του νησιού αλλά και η πιο δημοφιλής παραλία του.  

  

Μπορεί το νησί να μην διαθέτει άλλους οικισμούς, όμως τρία από τα άκρα του νησιού έχουν λάβει τις δικές τους ονομασίες. Το βόρειο τμήμα του νησιού λέγεται «Άκρα Βασιλική», το νότιο «Άκρα Ρούσσα» και το βορειοδυτικό «Άκρα Κοράκι».



e3e623253e972a3ac4d67ea417ee62a2
### Ποια είναι τα αξιοθέατα στην Ψέριμο;


travelmyth.gr
2020.34

Λόγω της πολύ μικρής του έκτασης, το νησί της Ψερίμου δεν διαθέτει ιδιαίτερα αξιοθέατα. Στον οικισμό του νησιού διατηρούνται ακόμα μερικά **κατάλοιπα του αρχαίου πολιτισμού**, όπως κομμάτια τοίχων, όστρακα από αγγεία και μέρη ελληνιστικών βωμών. Στις εκκλησίες του νησιού μπορείτε επίσης να δείτε **λείψανα των παλαιοχριστιανικών βασιλικών**.



e6a5bb1fbab9f128aa269c6bcf3ae856
### Ποιες παραλίες έχει η Ψέριμος;


travelmyth.gr
2020.34

Παρά το μικρό σε έκταση μέγεθός της, η Ψέριμος διαθέτει αρκετές παραλίες οι οποίες μάλιστα είναι και αρκετά καθαρές. Εκτός από την κεντρική παραλία στο λιμάνι, οι υπόλοιπες δεν είναι οργανωμένες ούτε βρίσκονται κοντά σε καφετέριες, οπότε φροντίστε να είστε εφοδιασμένοι με όλα τα απαραίτητα πριν περάσετε τη μέρα σας εκεί.  

  

Η πιο δημοφιλής και πιο εύκολα προσβάσιμη παραλία της Ψερίμου είναι τα **Αυλάκια**. Η παραλία αυτή βρίσκεται στο λιμάνι του νησιού, είναι ρηχή και αμμώδης, ενώ θα βρείτε και μερικές ομπρέλες και αρμυρίκια που προσφέρουν σκιά. Κοντά στην παραλία βρίσκονται καφετέριες και ένα μίνι μάρκετ απ' όπου μπορείτε να προμηθευτείτε νερό, δροσιστικά ποτά και σνακ.  

  

Σε απόσταση περίπου 40 λεπτών με τα πόδια από το Αυλάκι βρίσκεται η **Παναγιά Γραφιώτισσα**, η παραλία που έχει λάβει την ονομασία της από το ομώνυμο εκκλησάκι που δεσπόζει στην κορυφή της. Μερικές ακόμα αξιόλογες παραλίες είναι τα **Τρεβάθια**, το **Βαθύ**, η **Ρούσσα** και ο **Τάφος**, ενώ η **Μαραθούντα**, η **Κορακία** και η **Γλίστρα** είναι εξίσου όμορφες αλλά με πολύ πιο δύσκολη πρόσβαση που πραγματοποιείται μόνο με τα πόδια.



94637efabe70fdd7e13c6946f19ebc24
### Τι δραστηριότητες μπορώ να κάνω στην Ψέριμο;


travelmyth.gr
2020.34

Η Ψέριμος είναι ένα μικρό νησί στο οποίο δεν υπάρχουν δρόμοι ούτε αυτοκίνητα, οπότε η μετάβαση από το ένα σημείο του νησιού στο άλλο γίνεται μόνο με τα πόδια. Η **πεζοπορία**, λοιπόν, είναι μία από τις κυρίαρχες δραστηριότητες στο νησί, καθώς μπορείτε να εξερευνήσετε τόσο τις παραλίες όσο και να ανακαλύψετε τις εκκλησίες και τα αρχαιολογικά ευρήματα που βρίσκονται στο νησί.  

  

Εάν σας συναρπάζουν οι **καταδύσεις** και η εξερεύνηση των μυστικών του βυθού, τότε η Ψέριμος είναι ο κατάλληλος προορισμός για εσάς, καθώς θα έχετε τη δυνατότητα να εξερευνήσετε τόσο τη θαλάσσια ζωή και δραστηριότητα όσο και τα διάφορα ναυάγια πλοίων που κατά καιρούς είχαν βυθιστεί κοντά στο νησί.  

  

Καθώς η Ψέριμος δεν προσφέρει και πολλά αξιοθέατα, μπορείτε να κάνετε κάποια **ημερήσια εκδρομή** με καΐκι στα γειτονικά νησιά, αλλά και στην απέναντι νησίδα Πλάτη όπου θα συναντήσετε καταπληκτικές παραλίες και τα πιο καθαρά νερά των Δωδεκανήσων.  

  

Τέλος, εάν βρεθείτε στην Ψέριμο τον Δεκαπενταύγουστο, δεν πρέπει να χάσετε το **πανηγύρι** που ξεκινά στις 14 Αυγούστου και διοργανώνεται στον Ιερό Ναό της Παναγίας του νησιού.



6a8e71cc05a17e84458f1eb35ede8468
### Που να πάω στην Ψέριμο;


travelmyth.gr
2020.34

Όσοι επιλέγουν την Ψέριμο ως τον προορισμό των καλοκαιρινών τους διακοπών γνωρίζουν πως η βασική τους δραστηριότητα στο νησί θα είναι η... **ξεκούραση** και οι **βουτιές** στα καταγάλανα νερά της θάλασσας. Λόγω της μικρής της έκτασης αλλά και του ήρεμου χαρακτήρα της, η Ψέριμος είναι ένα νησί που ενδείκνυται για χαλάρωση και αποτοξίνωση από τους φρενήρεις ρυθμούς των αστικών κέντρων και των τουριστικών θερέτρων.  

  

Εκτός από ξεκούραση και ηλιοθεραπεία στις παραλίες, όσο διαμένετε στην Ψέριμο μπορείτε επίσης να **επισκεφθείτε την απέναντι νησίδα Πλάτη** με τις εκπληκτικές παραλίες και τους 2 μόνο μόνιμους κατοίκους, αλλά και να κάνετε **ημερήσιες εκδρομές** στα γύρω νησιά.



6863ce66723cc31175aafd06ce321893
### Τι γεύσεις να δοκιμάσω στην Ψέριμο;


travelmyth.gr
2020.34

Κατά τη διάρκεια της διαμονής σας στην Ψέριμο θα έχετε την ευκαιρία να δοκιμάσετε **φρέσκα ψάρια** και **θαλασσινά**, **τοπικό μέλι**, αλλά και διάφορα **καλυμνιακά πιάτα**, όπως **μερμιζέλι**, δηλαδή σαλάτα με ντομάτα, αγγούρι, φέτα και επτάζυμο παξιμάδι, **ντολμαδάκια** και **αχινοσαλάτα**.



f35a775313893468865d26f598b4293e
### Που βρίσκεται η Ψέριμος;


travelmyth.gr
2020.34

Η Ψέριμος βρίσκεται στο Αιγαίο Πέλαγος, νοτιοανατολικά της [Καλύμνου](https://www.travelmyth.gr/καλυμνος/ξενοδοχεια) και βόρεια της [Κω](https://www.travelmyth.gr/κως-δωδεκανησα/ξενοδοχεια).



99db50f972caf02d5d3fc55e7a41f165
### Που ανήκει η Ψέριμος;


travelmyth.gr
2020.34

Η Ψέριμος πρόκειται για ένα μικρό νησί του νοτίου Αιγαίου, το οποίο ανήκει στα [Δωδεκάνησα](https://www.travelmyth.gr/δωδεκανησα/ξενοδοχεια), στην Περιφερειακή Ενότητα Καλύμνου και στον Νομό Δωδεκανήσου.



ddb79293a890014cb2f24c390e59f23e
### Ποιος είναι ο πληθυσμός της Ψερίμου;


travelmyth.gr
2020.34

Σύμφωνα με την απογραφή του 2011, ο πληθυσμός της Ψερίμου ανέρχεται στους 80 κατοίκους.


